[pic] | EUROOPA ÜHENDUSTE KOMISJON |

Brüssel 2.4.2008

KOM(2008) 167 lõplik

KOMISJONI ARUANNE NÕUKOGULE JA EUROOPA PARLAMENDILE

Aomeni erihalduspiirkond: 2007. aasta aruanne

KOMISJONI ARUANNE NÕUKOGULE JA EUROOPA PARLAMENDILE

Aomeni erihalduspiirkond:2007. aasta aruanne

Kommenteeritud kokkuvõte

Kaheksa aastat pärast üleandmist on põhimõtte „üks riik, kaks süsteemi” rakendamine Aomeni jaoks jätkuvalt piisav selleks, et säilitada Aomeni unikaalne ühiskond, eluviis ning tagada õigusriik ja põhivabadused. Mõlema osapoole edendatud pragmaatilise lähenemisviisi kaasabil süvenes ELiga tehtav koostöö 2007. aastal jätkuvalt ning tehti suuri edusamme. Pärast 1990ndate lõpul toimunud stagneerumist on Aomeni majandus alates 2002. aastast märkimisväärselt elavnenud eriti tänu liberaliseerimisele ja sellest tulenenud buumile kasiinosektoris. Suur mõju kasiinosektori ja kohaliku turismitööstuse arengule (Mandri-Hiina külastamiskorra kaudu) ja majandusele laiemalt on olnud Hiinal, kes võimaldas Aomenile eelisjuurdepääsu Mandri-Hiina turgudele. Muret tekitab siiski institutsionaalsete ja haldusreformide vähesus, mis tagaksid suurema läbipaistvuse ja otsesema vastutuse. Aomeni valitsus tunnistab riigi erakordselt kiirest majanduskasvust tulenevaid sotsiaal-, keskkonna- ja haldussektoris eksisteerivaid väljakutseid ning kavatseb nendele lahenduse leida.

Sissejuhatus

2007. aastal tähistati kaheksa aasta möödumist Aomeni üleandmisest Hiina koosseisu 1999. aastal. Üleandmisega moodustati piirkonnast Hiina Rahvavabariigi Aomeni erihalduspiirkond. Aomeni taasühendamine Mandri-Hiinaga põhineb põhimõttel „üks riik, kaks süsteemi” ning Hiina Rahvavabariigi rahvakongressi vastuvõetud Aomeni põhiseadusel. Põhiseadus tagab, et Aomeni varasem ülesehitus ja eluviis säilib muutmatuna 50 aastat. Ettevõtluskeskkonna, õigusriigi ja põhiõiguste säilitamine piirkonnas oli ja on jätkuvalt põhjus, miks EL toetas Hiina „üks riik, kaks süsteemi” põhimõtet ja kõnealune põhimõte on üldiselt toiminud hästi.

1. ELi ja Aomeni vaheline koostöö 2007. aastal

2007. aastal oli Aomen jätkuvalt Euroopa Liidu oluline partner, kellega tal on ühised väärtused ning huvid majandus-, õigusloome-, sotsiaal-, haridus- ja kultuurivaldkonnas. Euroopa Komisjoni ja Aomeni erihalduspiirkonna valitsuse vahel peeti 2007. aastal kaks ühise koostöökomitee kohtumist: 6. veebruaril 12. EÜ–Aomeni ühiskomitee kohtumine Aomenis ja 13. EÜ–Aomeni ühiskomitee kohtumine 10. detsembris Brüsselis. Mõlemal kohtumisel arutati EÜ-Aomeni koostööd ning selgitati komisjoni 2006. aasta teatisel „Euroopa Liidu, Hongkongi ja Aomeni koostöövõimalused aastateks 2007–2013”[1] põhinevaid tulevasi suundumusi. ELi-Aomeni vahelise dialoogi ja koostöö õiguslikuks aluseks on 1992. aastal EMÜ ja Aomeni vahel sõlmitud kaubandus- ja koostööleping. Järgmine EÜ-Aomeni ühiskomitee kohtumine on kavandatud toimuma Aomenisse 2008. aasta teises pooles.

EÜ–Aomeni õigusalase koostöö programm jõudis edukalt lõpule 2007. aasta alguses Aomenis 5.–7. veebruarini 2007 peetud olulise konverentsiga teemal „Üks riik, kaks süsteemi, kolm õiguskorraldust – arenguperspektiivid”, millel osalesid mitmed Aomeni, Hong Kongi ning Mandri-Hiina ja Euroopa Liidu liikmesriikide juhtivad riigiõiguse asjatundjad.

ELi–Aomeni sisserändealane koostöö arenes 2007. aastal edasi ELi–Aomeni tagasivõtulepingu tõhusa rakendamise näol. Lisaks sellele viidi edukalt ellu Aomeni sisserändeametnikele mõeldud koolitusprogramm MIGRAMACAO.

Aomeni–ELi kaubandus- ja majanduskoostööd süvendati 2007. aastal 18.–21. oktoobrini toimunud Aomeni Rahvusvahelise Kaubandusmessi raames korraldatud Euroopa-teemaliste üritustega.

Euroopa Komisjon tervitab Aomeni erihalduspiirkonna valitsuse 2007. aasta jooksul tehtud märkimisväärseid jõupingutusi rahapesu ning terrorismi rahastamise ennetamisel ja tõkestamisel. Pärast seda kui Ameerika Ühendriikide rahandusministeeriumi rahapesuvastase võitluse osakond esitas süüdistuse Banco Delta Asiale (BDA), võtsid Aomeni rahandusasutused BDA juhtimise üle ning teostasid mitu reformi ning andsid 2007. aasta septembris juhtimise üle tagasi aktsionäridele.

Euroopa Komisjon märgib, et tõhustatud on riigihanke menetlust, mille abil parandatakse läbipaistvust ja tugevdatakse õiguslikku raamistikku tagamaks õiglast ja avatud konkurentsi. Komisjon julgustab Aomenit kõnealust haldusreformi ja korruptsiooni ennetamise poliitikat jätkama ning edasi arendama.

Lisaks alustas komisjon Aomeniga ettevalmistavaid läbirääkimisi, et aidata kaasa hoiuste maksustamist käsitleva ELi direktiiviga sarnaste meetmete kehtestamisele. ELi hoiuste maksustamist käsitleva direktiivi eesmärk on võimaldada liikmesriikidel teabevahetuse kaudu kehtestada oma maksustamisõigusi seoses hoiuste intressidega, mida ELi residendid on saanud väljaspool oma elukohariiki. Direktiiv ei mõjuta siseriiklikku maksuseadusandlust ning ei kohusta ühtegi riiki kinnipeetavaid makse kasutusele võtma.

ELi–Aomeni kahepoolne kaubavahetus vähenes jätkuvalt, kuna rõivatoodete import Aomenist on pärast tekstiil- ja rõivatoodete lepingu järk-järgulist lõpetamist kokku kuivanud. 2007. aasta esimese üheksa kuu jooksul langes import Aomenist umbes 12 %, 366 miljoni euroni. ELi eksport Aomenisse on seevastu tõusnud rekordiliselt 28 %, jõudes Aomeni kiire majanduskasvuga kaasnenud tootmisvahendite ja luksuskaupade nõudluse tõttu 146 miljoni euroni.

Välispoliitiliselt oli Aomen jätkuvalt platvormiks Hiina rahvusvahelistele suhetele portugalikeelse maailmaga, kasutades selleks koostöös Hiina Rahvavabariigi keskvalitsusega hallatavaid mehhanisme.

2. Poliitiline ja majanduslik areng

Komisjon jätkas 2007. aastal Aomeni institutsioonilise, majandusliku ja ühiskondliku arengu järelevalvet, mille aluseks on 1999. aastal võetud ametlik kohustus „tähelepanelikult jälgida ja edendada põhimõtte „üks riik, kaks süsteemi” rakendamist, et täielikult toetada Aomeni poliitilist, majanduslikku ja kultuurilist autonoomiat.[2]”

Erihalduspiirkonna ja Mandri-Hiina vahelised suhted on suhteliselt muretud. Juba enne Aomeni üleminekut Hiina võimu alla oli Aomenis märgata Hiina valitsuse ja mõnede selle asutuste, näiteks avaliku julgeoleku ameti kohalolekut. Hasartmängutööstusega seotud kuritegevus (rahapesu, jõukude kokkupõrked, korruptsioon jne) on murettekitav ning Mandri-Hiina ja teised riigid, nagu USA, nõuavad Aomenilt õigusaktide ja õiguskaitse ühtlustamist rahvusvaheliste tavadega.

Rahvakongressilt ei ole siiani veel palutud Aomeni põhiseaduse tõlgendamist ning Aomeni õigussüsteemi sõltumatust ei ole kahtluse alla seatud. Demokraatia areng ei ole oluline küsimus, kuna erinevalt Hong Kongi põhiseadusest ei sätestata Aomeni põhiseaduses põhiseadusliku arengu peamise eesmärgina üldist hääleõigust. Aomeni põhiseaduses on siiski sätestatud võimalus muuta valitsusjuhi ja seadusandjate valimismeetodit.

Aomeni valitsusjuht Edmund Ho ütles 13. novembril 2007. aastal peetud 2008. aasta programmkõnes, et otsevalimisi ei ole 2009. aastal või kohe pärast 2009. aastat võimalik korraldada ning et küsimust tuleks põhjalikult arutada. Euroopa Komisjon võtab kõnealuse avalduse teatavaks ning ootab huviga demokraatliku arengu kava algatamist. Edmund Ho teatas ka seda, et kavatseb Aomeni põhiseaduse artiklit 23 käsitlevad õiguslikud menetlused lõpule viia oma valitsemisajal, st 2009. aastaks. Kõnealuses artiklis sätestatakse, et Aomenis tuleks vastu võtta seadused, millega „keelatakse mis tahes vormis riigireetmine, riigist eraldumine, mässule õhutamine (ja) keskvalitsuse kukutamine või riigisaladuste varastamine ning keelatakse välismaiste poliitiliste organisatsioonide või asutuste poliitiline tegevus piirkonnas, …”.

Aomeni kohtu- ja õiguskaitseorganid toimivad jätkuvalt edukalt. Põhiõiguste ja -vabaduste tõhus kaitse pädevate ja sõltumatute kohtute kaudu on Aomeni eluviisi nurgakivi. 2007. aastal oli avalikkuse tähelepanu all kohtuprotsess Aomeni endise transpordi- ja riiklike ehitustööde ministri Ao Man-longi üle. Kõnealust Aomeni valitsuskabineti olulist liiget süüdistati altkäemaksu võtmises ja rahapesus.

Avalikku arvamust peegeldades kritiseeris Aomeni ajakirjandus Aomeni avalikku haldust kohaliku omavalitsuse vahendite raiskamise tõttu, valitsuse ja äriringkondade väidetava salajase kokkuleppe sõlmimise tõttu seoses maamüügi ja tööjõu sisseveoga ning üldise sotsiaalse ebavõrdsuse suurendamise tõttu.

2007. aastal leidsid aset mitmed avalikud meeleavaldused (1. mail, 1. oktoobril ja 20. detsembril), kus väikesed, kuid seda häälekamad Aomeni ühiskonnakihid meelt avaldasid. Alates 2002. aastast jätkunud Aomeni majanduse märkimisväärse eduloo kõrvalmõjudeks on vaesemate ja fikseeritud sissetulekutega ühiskonnakihtide vähenenud reaalsissetulekud ning kiirest linnastumisest, ülerahvastatusest, majandusarengust ja sotsiaalsetest muutustest tulenevad paratamatu stress, keskkonna- ja füüsilised mõjud ning -kulutused.

Aomeni valitsus hakkas 2007. aastal kõnealuseid majandus-, keskkonna- ja sotsiaalseid pingeid teadvustama ja neile lahendust otsima. Valitsusjuht Edmund Ho teatas meetmetest, millega kõnealuseid probleeme leevendada: vähemtasustatute tulumaksu vähendamine; odavama kinnisvara kinnisvaramaksu vähendamine; riigiametnike palgatõus; 19 000 uue sotsiaalkorteri ehitamine; korruptsioonivastase võitluse komisjonile suuremate volituste andmine ja mitmed muud abiinitsiatiivid sotsiaal- ja kultuurivaldkonnas.

Aomeni majanduskasv jätkas 2007. aastal märkimisväärset tõusu. Pärast kasiinomonopoli lõpetamist 2002. aastal tõusis kasiinolitsentsi omanike arv kuueni ning hasartmängudest saadav tulu suurenes viie aasta jooksul enam kui kolm korda, möödudes Las Vegasest. Aomeni majanduse aluseks oli turism ja hasartmängud, sellele lisandus üha suurenev hulk turiste Mandri-Hiinast ja mujalt üle maailma. Ulatuslikud välisinvesteeringud on muutnud linna üldmuljet ning on teinud Aomenist kindlalt rahvusvahelise turismi- ja investeerimiskeskuse. 2006. aastal kasvas SKT reaalselt kahekohalise arvu võrra, 2007. aasta kolme esimese kvartali jooksul oli kasv juba peaaegu 30 %. Maksutulu kasvas 2007. aastal umbes 50 %, eelarve ülejääk oli seega märkimisväärne. Aomeni SKT elaniku kohta on nüüd suurem kui Hong Kongil.

3. Tulevikuväljavaated

Komisjon tunnistab, et põhimõtet „üks riik, mitu süsteemi” üldiselt järgitakse ning see on Aomeni elanikele kasulik. On oluline, et erihalduspiirkonna valitsus on jätkuvalt majandus-, kaubandus-, maksu- ja rahandusalastes ning regulatiivküsimustes suures osas iseseisev ning Aomeni elanikud saavad jätkuvalt nautida oma õigussüsteemi, sõltumatut kohtusüsteemi, omandiõigust, sõnavabadust ning turumajandussüsteemi.

Aomeni ees seisavad ka mitmed väljakutsed, mis on seotud keskkonna kvaliteedi, eelkõige arhitektuuri- ja kultuuripärandi säilitamise ja haldamise, õhu- ja veekvaliteedi, energiatõhususe, jäätmekäitluse ning sõidukitele kehtestatud leebete heitkoguste standarditega.

Selle taustal peab Aomen tihendama sidemeid ja koostööd Mandri-Hiinaga, eriti Guangdongi provintsi, Shenzheni, Zhuhai ja Hong Kongiga. Kõnealune koostöö on oluline kauba- ja rändevoogude haldamise ning seaduste elluviimise, haldussuutlikkuse tõstmise ja keskkonnaprobleemidega tegelemise seisukohast. Arvesse tuleks võtta ka asjaomaste teadlaste koostöövõimalusi, mida pakub ELi teadusuuringute seitsmes raamprogramm. Komisjon usub, et EL saab ja on valmis sellele kaasa aitama kogemuste jagamise kaudu.

[1] Euroopa Liidu, Hongkongi ja Aomeni koostöövõimalused aastateks 2007–2013. Komisjoni teatis nõukogule ja Euroopa Parlamendile. KOM(2006) 648 (lõplik), 26.10.2006.

[2] Komisjoni teatis nõukogule ja Euroopa Parlamendile – EL ja Aomen: Suhted pärast aastat 2000" Brüssel, 12.11.1999, KOM (1999) 484 lõplik.